*****

ΚΑΝΟΝΙΣΜΟΣ (ΕΟΚ) αριθ. 3295/85 ΤΗΣ ΕΠΙΤΡΟΠΗΣ

της 26ης Νοεμβρίου 1985

για την αναστολή της εφαρμογής ορισμένων διατάξεων του κανονισμού (ΕΟΚ) αριθ. 2729/81 όσον αφορά την πληρωμή των επιστροφών στον τομέα του γάλακτος και των γαλακτοκομικών προϊόντων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως των αγορών στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1298/85 (2), και ιδίως το άρθρο 13 παράγραφος 3 και το άρθρο 17 παράγραφος 4,

Εκτιμώντας:

ότι, σύμφωνα με το άρθρο 4 παράγραφοι 2 και 3 του κανονισμού (ΕΟΚ) αριθ. 2729/81 της Επιτροπής της 14ης Σεπτεμβρίου 1981 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής και του καθεστώτος του προκαθορισμού των επιστροφών στον τομέα του γάλακτος και των γαλακτοκομικών προϊόντων (3), όπως τροποποιήθηκε τελευταία από τον κανονισμό (ΕΟΚ) αριθ. 369/85 (4), κάθε εξαγωγή βουτύρου εξαρτάται, ιδίως, από την υποβολή πιστοποιητικού εξαγωγής που πρέπει να αναφέρει την χώρα και τον προορισμό ή τον ειδικό προορισμό·

ότι, προκειμένου να παρακολουθηθεί εκ του πλησίον η εξέλιξη των εξαγωγών βουτύρου, προβλέπεται, στο άρθρο 10 παράγραφοι 3 έως 5 του κανονισμού (ΕΟΚ) αριθ. 2729/81, ότι η επιστροφή για τη ζώνη Γ 2 εφαρμόζεται μόνο για τις εξαγωγές που πραγματοποιούνται υπό την κάλυψη πιστοποιητικού εξαγωγής που περιλαμβάνει προκαθορισμό της επιστροφής· ότι ο προορισμός που εμφαίνεται επί του πιστοποιητικού εξαγωγής για το προϊόν αυτό είναι υποχρεωτικός και ότι, για να εξασφαλισθεί η τήρηση αυτού του προορισμού, η πληρωμή μέρους της επιστροφής εξαρτάται από την απόδειξη ότι το προϊόν έφθασε στον προορισμό·

ότι η πείρα που αποκτήθηκε με το καθεστώς αυτό απέδειξε τις πρακτικές δυσκολίες της εφαρμογής· ότι, για το σκοπό αυτό, σ' ορισμένες τρίτες χώρες είναι δύσκολο να ληφθούν τα έγγραφα που είναι αναγκαία για να προσκομισθεί η απόδειξη· ότι διατέθηκαν πράγματι στην κατανάλωση στις χώρες αυτές· ότι από αυτό προκύπτει ένας δισταγμός στο εμπόριο για εξαγωγή προς αυτές τις τρίτες χώρες·

ότι, επιπλέον, το να είναι γνωστός ο πραγματικός προορισμός των ποσοτήτων βουτύρου που θα εξαχθούν αποδεικνύεται, επί του παρόντος, χωρίς σημασία λόγω της πολύ περιορισμένης ζητήσεως στο διεθνές εμπόριο, και ιδίως εκ μέρους ορισμένων χωρών εισαγωγής οι οποίες, στο παρελθόν, αγόρασαν σημαντικές ποσότητες · ότι είναι σκόπιμο, υπ' αυτές τις συνθήκες, ν' ανασταλεί η εφαρμογή των εν λόγω διατάξεων, διατηρώντας ωστόσο, την υποχρέωση για τον εξαγωγέα να αναφέρει στο πιστοποιητικό εξαγωγής τη χώρα προορισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η εφαρμογή των διατάξεων του άρθρου 10 παράγραφος 3, 4 και 5 του κανονισμού (ΕΟΚ) αριθ. 2729/81 αναστέλλεται.

Ωστόσο, η υποχρέωση να περιλαμβάνουν, στη θέση 13, η αίτηση του πιστοποιητικού και το πιστοποιητικό την ένδειξη της τρίτης χώρας προορισμού ή τον ειδικό προορισμό εξακολουθεί να ισχύει.

Άρθρο 2

Ο παρών κανονισμός αρχίζει να ισχύει στις 23 Δεκεμβρίου 1985.

Εφαρμόζεται στις εργασίες για τις οποίες οι τελωνειακές διατυπώσεις που αναφέρονται στο άρθρο 22 παράγραφος 1 στοιχείο β) του κανονισμού (ΕΟΚ) αριθ. 3183/80 της Επιτροπής (5) ολοκληρώνονται από την ημερομηνία αυτή.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Νοεμβρίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 137 της 27. 5. 1985, σ. 5.

(3) ΕΕ αριθ. L 272 της 26. 9. 1981, σ. 19.

(4) ΕΕ αριθ. L 44 της 14. 2. 1985, σ. 11.

(5) ΕΕ αριθ. L 338 της 31. 12. 1980, σ. 1.